# KURAATTORI

## 1. YLEISKUVAUS TEHTÄVÄSTÄ

## Koulutusvaatimus ja työn edellyttämä osaaminen

Oppilas- ja opiskelijahuoltolain (1287/2013) mukaiset kuraattorin tehtävät.

Kelpoinen toimimaan kuraattorina on sosiaalihuollon ammattihenkilöistä annetun lain (817/2015) 7§:ssä tai 8§:n 1 momentissa tarkoitetun korkeakoulututkinnon suorittanut henkilö.

Lisäksi kelpoinen on henkilö, jolla on tehtävään soveltuva sosiaali- tai kasvatusalalle taikka käyttäytymistieteisiin suuntautunut korkeakoulututkinto. Koulutukseen tulee sisältyä tai sen lisäksi tulee olla suoritettuna 60 opintopisteen laajuiset korkeakouluopinnot, joiden tulee muodostua sosiaalityön yliopisto-opinnoista tai mainitun lain 8 §:n 1 momentissa tarkoitettuun korkeakoulututkintoon kuuluvista opinnoista.

*Kuraattorityötä tekevät henkilöt, jotka eivät ole sosiaalihuollon ammattihenkilöitä, voidaan katsoa sosiaalihuoltolain 3 §:n mukaiseksi muuksi asiakastyöhön osallistuvaksi henkilöstöksi. Kuraattoripalvelun toteutumisesta vastaa aina viime kädessä sosiaalihuollon ammattihenkilö****.*** *Jos kuraattori ei ole sosiaalihuollon ammattihenkilö, vastuu on vastaavalla kuraattorilla.**Kuraattorien koulutustaso vaikuttaa vastaavien kuraattorien tarpeeseen.**(STM Sosiaalihuoltolain soveltamisopas 2017, 24).* Tehtäväkuvauksessa on huomioitava, mikäli kuraattorina toimii ei laillistettu ammattihenkilö.

Kuraattorin tehtävää määrittää oppilas- ja opiskelijahuoltolaki (1287/2013) sekä sosiaalihuoltolaki (1301/2014). Tehtävistä säädetään myös koululainsäädännöllä mm. oppimisen tukeen liittyvä monialainen yhteistyö sekä kurinpidollisten toimenpiteiden yhteydessä järjestettävä opiskeluhuolto. Työssä vaaditaan perehtyneisyyttä sosiaali- ja koululainsäädännön lisäksi erityislainsäädäntöön.

Kuraattorin saatavilla tulee olla vastaavan kuraattorin palvelu.

## 1.2. Tehtävän tarkoitus

Kuraattoripalvelu on koulunkäynnin ja opiskelun tukea ja ohjausta tarjoava ehkäisevä sosiaalipalvelu, jolla edistetään sekä yksittäisen että koko koulu- ja oppilaitosyhteisön hyvinvointia. Palvelulla tuetaan opiskelijoiden oppimista, hyvinvointia sekä sosiaalisia valmiuksia. Työn tavoitteena on yhdessä opiskelijoiden, perheiden ja yhteisöjen kanssa edistää oppilaitoksen sosiaalista eheyttä, vahvistaa opiskelijoiden toimintaedellytyksiä sekä osallisuutta. Kuraattorin tehtävässä painottuu sosiaaliohjauksellinen, ehkäisevä ja yhteisöllinen työote.

Kuraattoripalvelu on suunnattu opiskelussa, kasvussa tai kehityksessä tukea tarvitseville esi-, perus- ja toisen asteen oppilaitosten opiskelijoille ja heidän huoltajilleen sekä oppilaitosyhteisöille.

## 2. KESKEISET TEHTÄVÄT/TEHTÄVÄKOKONAISUUDET

**Yhteisöllinen opiskeluhuolto**

* opiskelijoiden oppimisen, hyvinvoinnin, osallisuuden ja sosiaalisten valmiuksien tukeminen yhteisön tasolla
* opiskeluhuoltoryhmän ja kehittämistiimien toimintaan osallistuminen sosiaalialan asiantuntijana
* oppilaitoskohtaisen opiskeluhuoltotyön suunnitteluun ja arviointiin osallistuminen
* teemapäivien, vanhempainiltojen ja oppilaitokseen tutustumispäivien suunnitteluun ja toteuttamiseen osallistuminen
* opiskelijan lähiverkoston ja koulun välisen yhteistyön edistäminen
* ​kuraattoripalveluista tiedottaminen yhteistyössä koulutuksenjärjestäjän kanssa
* oppilaitos-ja ryhmäkohtaisten kohtaisten kyselyiden laatimiseen ja pohjalta toteutettavien toimintamallien ja toimenpiteiden suunnitteluun osallistuminen (mm. Ilmapiiri, työrauha, kiusaaminen)
* ryhmä- ja luokkatason työskentely:
  + ryhmien yleistilanteen kartoitus opiskeluhuoltoryhmässä   ​
  + ryhmien havainnointi
  + teema/pienryhmien toteutus (havaittuun tarpeeseen perustuen)
  + Ryhmäyttämiseen osallistuminen
* oppilaitoksen henkilöstön neuvonta ja ohjaus
* verkosto- ja sidosryhmätyöskentely

**Yksilökohtainen opiskeluhuolto**

* monialaisiin asiantuntijaryhmiin osallistuminen ja tukitoimien suunnitteluun ja seurantaan osallistuminen osana monialaista asiantuntijaryhmää
* tukitapaamiset opiskelijan kanssa (mm. voimavarat, vahvuudet, opiskelun tuki, tunteiden hallinta, sosiaaliset suhteet)
* opiskelijan ja perheen kokonaistilanteen kartoittaminen (koulunkäynti, vapaa-aika, elämänhallinta, verkostot, voimavarat, vuorovaikutussuhteet)
* verkostojen kokoaminen tai yhteistyö jo olemassa olevien verkostojen kanssa
* vanhempien tukeminen, ohjaus ja neuvonta
* yksilötyön kirjaaminen asiakasrekisteriin
* oppilaitoksen henkilökunnan konsultaatio
* yksilön tarpeisiin vastaaminen yhteisöllisellä tasolla (erilaiset ryhmät, kohdennetut vanhempainillat jne.)
* tarvittaessa opiskelijan ohjaaminen muiden palvelujen piiriin/monialaisen yhteistyön laajentaminen
* Tukimuotojen yhteensovittaminen. Kuraattorityössä eri tuen muotoja käytetään rinnakkain, toisiaan täydentäen ja siten, että ne muodostavat opiskelijan näkökulmasta toimivan kokonaisuuden.

**Oppimisen tukeen liittyvä opiskeluhuolto**

* Perusopetuslain mukainen oppimisen tukeen liittyvä konsultaatio (pedagoginen tuki, joka ei perustu vapaaehtoisuuteen kuten yksilökohtainen opiskeluhuolto)

## 3. TYÖN VAIKUTUKSET JA VASTUU

### 3.1. Laajuus ja pysyvyys

Työskenteleminen kouluissa ja oppilaitoksissa mahdollistaa laajan vaikuttamisen kaikkiin esi-, perus- ja toisen asteen opiskelijoihin. Työhön sisältyy laajoissa verkostoissa työskentelyä (mm. lapsille, nuorille ja perheille suunnatut julkisen ja kolmannen sektorin sosiaali-, terveys- ja hyvinvointipalvelut).

Kouluissa ja oppilaitoksissa työskentely mahdollistaa yksilö- ja yhteisötason ehkäisevän ja korjaavan työn sekä varhaisen puuttumisen ongelmiin. Työ tukee perusopetuksen, lukiokoulutuksen ja ammatillisen perusopetuksen tavoitteiden toteutumista sekä ehkäisee nuorten syrjäytymistä. Työn vaikutukset ovat kauaskantoisia ja pitkäkestoisia.

### 3.2. Johtamis- ja esimiestyö

### 

Lainsäädäntö ei määrittele kuraattorin asemaa organisaatiossa.

### 3.3. Vaikutukset toimintaedellytyksiin

Monialaisen opiskelijahuoltotyön käytänteiden ja toimintamallien suunnittelu ja kehittäminen kouluissa ja oppilaitoksissa. Opetushenkilökunnan tukeminen ja konsultaatio.

## 4. YHTEISTYÖ JA TYÖOLOSUHTEET

### 4.1 Vuorovaikutus

Kuraattorin työssä päivittäisten vuorovaikutussuhteiden määrä on suuri. Työssä onnistuminen edellyttää kykyä työskennellä monialaisella otteella erilaisissa verkostoissa eri-ikäisten ja -kulttuuristen opiskelijoiden, opiskelijaryhmien, perheiden sekä eri ammattikuntien edustajien kanssa. Työssä korostuvat hyvät vuorovaikutus-, neuvottelu-, yhteistyö- ja motivointitaidot, joustavuus ja kyky sopeutua nopeasti vaihtuviin ennakoimattomiin työtilanteisiin sekä oman tietotaidon soveltaminen.

Kuraattorin työssä korostuvat ihmissuhdetaitovaatimukset; Kunnioittava, läsnä oleva ja tasa-arvoinen asiakkaan kohtaaminen sekä toisen ihmisen tilanteen ja käyttäytymisen ymmärtäminen, voimavarojen ja selviytymisen tukeminen.

### 4.2 Työolosuhteet

Työ on liikkuvaa ja siihen kuuluu päivittäisiä siirtymisiä eri koulujen/oppilaitosten ja yhteistyötahojen välillä. Työtilat ja työvälineet vaihtelevat toimipisteittäin, jolloin mm. ergonomiset puutteet korostuvat. Työskentelymateriaaleja ja tietokonetta joutuu kuljettamaan mukana. Joissakin työpisteissä on vaarana altistuminen sisäilmaongelmille. Työtilan käytöstä joudutaan usein käymään neuvotteluja ja tekemään kompromisseja muiden henkilöiden kanssa.

* yksin oman alansa asiantuntijana toimiminen koulu- ja oppilaitosyhteisössä
* työskenteleminen useissa eri koulu- ja oppilaitosyhteisöissä, suuri oppilas- ja opiskelijamäärä
* jatkuvat toimintaympäristön muutokset
* yhteistyötahojen suuri määrä; opetus-, sosiaali- ja terveystoimen rajapinnoilla työskenteleminen
* jatkuva ongelmatilanteisiin paneutuminen ja saatavilla oleminen kouluilla ja oppilaitoksissa
* turvattomuuden tunteen lisääntyminen työtehtävissä
* tehtävän hoitamiseen liittyvät lakisääteiset määräajat
* työn rajaaminen ja priorisointi